KIRJALLINEN KYSYMYS E-3386/01 esittäjä(t): Daniel Hannan (PPE-DE) komissiolle. Yhdistyneen kuningaskunnan tullin suhtautuminen alkoholiin ja tupakkaan.



Virallinen lehti nro 172 E , 18/07/2002 s. 0048 - 0049



KIRJALLINEN KYSYMYS E-3386/01 esittäjä(t): Daniel Hannan (PPE-DE) komissiolle (7. joulukuuta 2001) Aihe: Yhdistyneen kuningaskunnan tullin suhtautuminen alkoholiin ja tupakkaan Yhdistyneen kuningaskunnan hallitus on tulkinnut valmisteverodirektiivissä 92/12/ETY(1) annettuja suuntaviivoja siten, että se antaa mahdollisuuden estää tuomasta maahan savukkeita ja alkoholia määrissä, jotka ylittävät direktiivissä asetetut vähimmäistasot, myös silloin kun savukkeet ja/tai alkoholi on tarkoitettu yksityiskäyttöön. Sen lisäksi, että matkailijoilta on takavarikoitu heidän laillisesti ostamansa alkoholi- ja tupakkatuotteet, heiltä on joissakin tapauksissa takavarikoitu myös ajoneuvo. Kun otetaan huomioon tämä sopimaton käyttäytyminen, voiko komissio ilmoittaa, missä laajuudessa ja miltä osin se tutkii asiaa? Voiko se ilmoittaa, mitkä ovat seuraukset, jos käy ilmi, että Iso-Britannian viranomaiset ovat toimineet asiassa suhteettomasti ja piittaamatta tavaroiden vapaasta liikkuvuudesta unionissa? Mitä rankaisevia toimenpiteitä komissiolla on käytettävissään, jos se toteaa, että Iso-Britannian tullilaitos on ylittänyt valtuutensa? (1) EYVL L 76, 23.3.1992, s. 1. Frederik Bolkesteinin komission puolesta antama vastaus (28. tammikuuta 2002) Komissio päätti 23. lokakuuta 2001 antaa Yhdistyneelle kuningaskunnalle virallisen ilmoituksen ja otti näin ensimmäisen askeleen jäsenyysvelvoitteiden noudattamatta jättämistä koskevassa menettelyssä Euroopan yhteisön perustamissopimuksen 226 artiklan (entisen 169 artiklan) nojalla. Komissio pyrkii selvittämään, soveltavatko Yhdistyneen kuningaskunnan viranomaiset valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta 25 päivänä helmikuuta 1992 annetun neuvoston direktiivin 92/12/ETY säädöksiä asianmukaisesti määrittäessään, pitävätkö Yhdistyneeseen kuningaskuntaan saapuvat yksityishenkilöt toisesta jäsenvaltiosta hankittuja valmisteveron alaisia tuotteita hallussaan kaupallisessa tarkoituksessa (jolloin valmistevero on kannettava Yhdistyneessä kuningaskunnassa). Komissio on myös huolissaan siitä, että Yhdistyneen kuningaskunnan soveltamat seuraamukset tapauksissa, joissa yksityisten katsotaan pitävän valmisteveron alaisia tuotteita hallussaan kaupallisessa tarkoituksessa ja samalla rikkovan kansallista valmisteverolakia, saattavat olla yhteisön lainsäädännön yleisenä periaatteena olevan suhteellisuusperiaatteen vastaisia. Komissio sai 18. joulukuuta 2001 asianomaiseen viralliseen ilmoitukseensa vastauksen, joka analysoidaan mahdollisimman nopeasti. Analyysin tulosten perusteella komissio määrittää, toimiiko Yhdistynyt kuningaskunta sen mielestä yhteisön lainsäädännön mukaisesti, ja päättää, onko tarkoituksenmukaista siirtyä jäsenyysvelvoitteiden noudattamatta jättämistä koskevan menettelyn toiseen vaiheeseen, jossa Yhdistyneelle kuningaskunnalle esitettäisiin perustellun lausunnon muodossa virallinen vaatimus muuttaa käytäntöään. Jos komissio katsoo, että jäsenvaltio ei sovella yhteisön lainsäädäntöä asianmukaisesti, se voi saattaa asian yhteisön tuomioistuimen käsiteltäväksi.